Shoprite-werkers betoog oor lone, kontrakteFoto: ANA Clarence Debeila, woordvoerder van die veldtog, het gesê hulle eis ŉ einde aan die gebruik van arbeidsmakelaars, die onmiddellike beëindiging van kontrakteurs en diensverskaffers se kontrakte en die aanstelling van alle kontrakwerkers deur Shoprite op ŉ permanente en voltydse grondslag. Debeila het die betogende werkers se memorandum van eise en griewe by Shoprite se verspreidingsentrum in Centurion voorgelees. Die betogers het die maatskappy tot 24 Maart gegee om op die memorandum te reageer. “Ons hoop en glo dat ons ŉ vriendskaplike oplossing vir die kwessies kan vind, maar indien dit nie moontlik is nie, is ons vasbeslote om aan te hou betoog vir permanente en voltydse werk met ŉ leefbare loon,” het Debeila gesê. Volgens Debeila is Shoprite-werkers al lankal met die maatskappy in ŉ stryd gewikkel oor die gebruik van arbeidsmakelaars. “Shoprite was net sy hande van dieselfde werkers wat hul reuse winste inbring; 90% van die personeel by hierdie verspreidingsentrum werk vir arbeidsmakelaars,” het hy gesê. “Die arbeidsmakelaars betaal armlastige lone – die hoogste uurlikse loon is R23 per uur! Sommige skoonmakers verdien so min as R13 per uur.” Hy het gesê die betogende werkers is almal kernpersoneel by die verspreidingsentrum, wat voorraadpersoneel insluit. “Hierdie is die werkers wat alle Shoprite-voorraad hanteer wat op vragmotors gelaai en by die winkels afgelewer moet word.” Shoprite was nie onmiddellik beskikbaar vir kommentaar nie.